400 de milioane de euro. Atât vrea să dea Transgaz, ca să intre pe piaţa de distribuţie a gazelor naturale din Grecia.

Potrivit presei elene, compania românească este interesată de pachetul de 49 la sută din acţiunile DESFA, scoase la vânzare de guvernul grec. Societatea deţine sistemul de distribuţie a gazului şi foarte important, singurul terminal pentru gaz lichefiat din Grecia, situat în vestul Atenei. Totul, după ce compania Socar din Azerbaidjan şi-a retras oferta iniţială, nemulţumită de preţul şi condiţiile impuse de greci.

Publicaţia Kathimerini susţine că Transgaz negociază deja cu mai multe bănci finanţarea investiţiei sale din Grecia.

Jurnaliştii eleni mai scriu că Transgaz vrea să cumpere reţeaua grecească de distribuţie de gaz, pentru că este interesată şi de realizarea aşa numitului Coridor Vertical, un gazoduct care ar trebui să transporte gaze naturale din zona Mării Caspice în România, Ungaria, Austria, Bulgaria şi Grecia.